ORDE do 24 de setembro de 2009 pola que se aproba a modificación parcial dos estatutos do Colexio Oficial de Médicos da provincia de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/10/2009

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia; a Consellería de Presidencia, Administracións Públicas e Xustiza ten asignadas as competencias nesta materia en virtude do Decreto 303/2009, do 21 de maio, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón no seu artigo 18 que os colexios profesionais lle comunicarán á consellería competente en materia de colexios profesionais os estatutos aprobados, así como as súas modificacións para os efectos da súa aprobación definitiva, logo da cualificación de legalidade e inscrición no Rexistro de Colexios Profesionais e de Consellos Galegos de Colexios Profesionais da Comunidade Autónoma de Galicia.
Dando cumprimento a esta disposición, e así mesmo ao disposto na Lei 2/2007, do 15 de marzo, de sociedades profesionais, o Colexio Oficial de Médicos da provincia de Ourense acordou, en asemblea xeral realizada o 16 de decembro de 2008, a aprobación dos seus estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, verificada a adecuación á legalidade dos devanditos estatutos, e en uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Médicos da provincia de Ourense que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 24 de setembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Modificación parcial dos estatutos do Colexio Oficial
de Médicos da provincia de Ourense
Artigo 13.9º.
O punto 9º do artigo 13 pasa a ter a redacción seguinte:
9. Por proposta do Pleno, aprobar por maioría absoluta dos/das presentes na asemblea o nomeamento ou contratación daquelas persoas físicas ou xurídicas, calquera que sexa a modalidade ou natureza xurídica do contrato: 1) Cuxos ingresos, en cómputo anual e por todos os conceptos posibles, superen a cantidade de vinte mil euros e 2) A daquelas persoas físicas ou xurídicas que tivesen conflito xudicial co Colexio Oficial de Médicos da provincia de Ourense.
Artigo 33.
Engádeselle un segundo parágrafo ao punto 1º do artigo 33 dos estatutos, do seguinte teor:
Regulamentariamente, poderanse regular as condicións para o exercicio do voto por medios electrónicos, informáticos ou telemáticos.
Artigo 36.
Modifícase o artigo 36 dos estatutos, que queda redactado do seguinte modo:
Artigo 36º.-Vogalías.
Na Corporación existirán as seguintes vogalías:
a) Vogalía de médicos/as en formación e/ou posgrao. Forman parte desta vogalía todos/as os/as médicos/as que estean cursando formación nas especialidades médicas oficiais do Ministerio de Educación e Ciencia e/ou que se licenciasen nos últimos cinco anos.
-Médicos/as en formación vía MIR.
-Médicos/as licenciados/as nos últimos cinco anos.
b) Vogalía de médicos/as xubilados/as. Forman parte desta vogalía todos/as os/as médicos/as nesta situación administrativa e que non exerzan a profesión.
c) Vogalía de médicos/as de hospitais. Forman parte desta vogalía todos/as os/as médicos/as que presten os seus servizos profesionais no medio hospitalario, ben sexa público ou privado.
-Médicos/as hospitalarios: públicos, privados, militares.
-Médicos/as de urxencias hospitalarias.
d) Vogalía de médicos/as de atención primaria urbana. Forman parte desta vogalía todos/as os/as médicos/as que presten os seus servizos profesionais no ámbito da atención primaria de saúde, xerarquizados/as ou non, en municipios de máis de 5.000 habitantes.
-Médicos/as de familia, médicos/as xerais e de cota e zona.
-Médicos/as pediatras, estomatólogos/as e xinecólogos/as de atención primaria.
-Médicos/as especialistas de cota e zona non xerarquizados/as.
-Médicos/as de urxencia extrahospitalaria.
e) Vogalía de médicos/as de atención primaria rural. Forman parte desta vogalía todos/as os/as médicos/as que presten os seus servizos profesionais no ámbito da atención primaria de saúde, xerarquizados ou non, en municipios de menos de 5.000 habitantes.
-Médicos/as de familia, médicos/as xerais e de cota e zona.
-Médicos/as pediatras, estomatólogos/as e xinecólogos/as de atención primaria.
-Médicos/as especialistas de cota e zona non xerarquizados/as.
-Médicos/as de urxencia extrahospitalaria.
f) Vogalía de medicina privada. Forman parte desta vogalía todos/as os/as médicos/as que presten os seus servizos profesionais no ámbito privado, por conta propia, de forma autónoma ou como arrendamento de servizos a outras entidades ou empresas, así como aqueles/as médicos/as que presten os seus servizos profesionais, por conta allea, en entidades, institucións, empresas ou administracións privadas e que non dependan directamente do sistema público de prestación de servizos sanitarios.
-Médicos/as con consulta privada e asistencia libre en calquera forma de exercicio profesional.
-Médicos/as de entidades de seguro libre de reembolso.
-Médicos/as de compañías aseguradoras, entidades de seguro libre, mutualidades e/ou entidades colaboradoras da Seguridade Social.
-Médicos/as doutras entidades ou empresas con contrato libre ou en arrendamento de servizos.
-Médicos/as con actividade ambulatoria, hospitalaria e mixta.
-Médicos/as de compañías aseguradoras, con contrato de arrendamento de servizos.
-Médicos/as con contratos laborais de calquera tipo, con terceiras empresas ou organismos privados ou públicos.
-Médicos/as de mutuas patronais de accidentes de traballo, con contrato laboral.
-Médicos/as de mutuas de prevención de riscos laborais ou empresas con contrato laboral.
g) Vogalía de médicos/as de administracións públicas. Forman parte desta vogalía todos/as os/as médicos/as que presten os seus servizos profesionais por conta allea en entidades, institucións ou administracións públicas, e que non dependan directamente do sistema público de prestación de servizos sanitarios, así como os/as médicos/as non incluídos/as noutras vogalías.
-Médicos/as titulares.
-Médicos/as de saúde escolar.
-Médicos/as de institucións penitenciarias.
-Médicos/as forenses.
-Médicos/as dependentes de deputacións, concellos e servizos sociais, e/ou adscritos/as a servizos de saúde mental, drogodependencias, xeriátricos, etc.
-Médicos/as militares dos corpos de seguridade do Estado, autonómicos ou municipais.
-Médicos/as de saúde pública.
-Médicos/as profesores da universidade pública.
-Médicos/as de inspección de traballo.
-Médicos/as inspectores do INSS.
-Médicos/as con cargos de xestión e administración.
h) Vogalía de médicos/as con emprego precario. Forman parte desta vogalía todos/as os/as médicos/as que estean inscritos/as nas bolsas de traballo dos colexios de médicos, da Administración sanitaria, en situación de interinidade ou con contratos temporais.
-Médicos/as con contratos inestables.
-Médicos/as en promoción de emprego.
-Médicos/as en expectativa de emprego.
A asemblea xeral, por proposta do Pleno da xunta directiva, poderá crear calquera outra vogalía, cando considere que un colectivo de colexiais participa, en razón do seu exercicio profesional, da mesma problemática e interese común.
De cada vogalía elixirase un/unha representante, como membro do Pleno da xunta directiva.
Artigo 46.bis.
Engádese o artigo 46.bis dos estatutos:
Artigo 46.bis. Incorporación das sociedades profesionais ao colexio.
1. De conformidade co disposto na Lei 2/2007, do 15 de marzo, de sociedades profesionais, deben inscribirse no colexio aquelas sociedades profesionais que de oficio comunique o rexistro mercantil que se constituíron.
2. Para tal efecto, as sociedades inscritas deberán pagar as cotas de entrada e as mensuais na cantidade e forma que determine a asemblea xeral.
3. As sociedades profesionais só estarán sometidas ao réxime de dereitos, deberes e prohibicións que se establece nestes estatutos respecto dos colexiados en canto lles sexa de aplicación por imperativo da Lei de sociedades profesionais e así o dispoña a asemblea xeral.
4. As sociedades profesionais estarán sometidas ao réxime disciplinario establecido no capítulo XI do título II destes estatutos e ao réxime disciplinario que determine a organización médica colexial ao respecto.
5. O colexio comunicaralle ao/á rexistrador/a mercantil calquera incidencia que se produza despois da constitución da sociedade profesional e que lle impida o exercicio profesional a calquera dos/das seus/súas socios/as colexiados/as.
Artigo 47.bis.
Engádese o artigo 47.bis dos estatutos:
Artigo 47.bis. Rexistro de Sociedades Profesionais.
1. Na sede do colexio existirá un rexistro de sociedades profesionais no cal se integrarán aquelas sociedades profesionais, constituídas ao abeiro da Lei 2/2007, do 15 de marzo, das cales o rexistro mercantil lle comunique de oficio ao colexio a práctica da súa inscrición, segundo o establecido na devandita lei.
2. Os datos que se deberán incorporar ao rexistro, segundo o artigo 8.2º da citada Lei 2/2007, son os seguintes:
a) Denominación ou razón social e domicilio da sociedade.
b) Data e recensión identificativa da escritura pública de constitución, notario/a autorizante e duración da sociedade, de se ter constituído por tempo determinado.
c) A actividade ou actividades profesionais que constitúan o obxecto social.
d) Identificación dos/das socios/as profesionais e non profesionais e, en relación con aqueles/as, o número de colexiado/a e o colexio profesional de pertenza.
e) Identificación das persoas que se encarguen da administración e representación, expresando a condición de socio/a profesional ou non de cada unha delas.
3. O colexio, segundo o réxime que se estableza, remitiralles ao Ministerio de Xustiza e ao órgano competente da comunidade autónoma as inscricións practicadas no Rexistro de Sociedades Profesionais, para os efectos da súa publicidade no portal da internet que se cree para o efecto.
Disposición transitoria
Única.-Engádese unha disposición transitoria única:
Disposición transitoria
Única.-Os/As vogais da Xunta Directiva que actualmente representan as seccións colexiais existentes no momento da entrada en vigor da reforma do artigo 36º dos estatutos permanecerán nos seus cargos ata a finalización do seu mandato.